
ΠΡΟΤΑΣΕΙΣ
Η Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων καλεί την Επιτροπή Ελέγχου του Προϋπολογισμού, που είναι αρμόδια επί της ουσίας, να συμπεριλάβει στην πρόταση ψηφίσματός της τις ακόλουθες προτάσεις:
[bookmark: restart]1.	εκφράζει την ικανοποίησή του για το γεγονός ότι το Ελεγκτικό Συνέδριο χαρακτήρισε νόμιμες και κανονικές, από κάθε ουσιώδη πλευρά, τις υποκείμενες πράξεις των ετήσιων λογαριασμών του Οργανισμού της Ευρωπαϊκής Ένωσης για τη Συνεργασία στον Τομέα της Ποινικής Δικαιοσύνης (Eurojust) για το οικονομικό έτος 2022·
2.	σημειώνει μια εν εξελίξει παρατήρηση από το 2020 σχετικά με τη νομιμότητα και κανονικότητα των πράξεων που βασίζονται στην υπογραφή σύμβασης-πλαισίου με μία μόνο εταιρεία για τη μίσθωση οχημάτων, η οποία είχε ως αποτέλεσμα παράτυπες πληρωμές ύψους 59 281 EUR για την περίοδο αναφοράς· σημειώνει ότι η σύμβαση πρόκειται να λήξει το 2024 και ότι τυχόν μεταγενέστερες ειδικές συμβάσεις έχουν εκδοθεί βάσει αυτής της σύμβασης-πλαισίου· καλεί την Eurojust να λάβει πλήρως υπόψη αυτή την παρατήρηση, εφαρμόζοντας όλες τις συστάσεις του Ελεγκτικού Συνεδρίου και να αναφέρει στην αρμόδια για την απαλλαγή αρχή την πρόοδο που έχει επιτευχθεί·
3.	επισημαίνει περαιτέρω την παρατήρηση του Ελεγκτικού Συνεδρίου ότι η Eurojust δεν τήρησε τις προθεσμίες για τις πληρωμές που ορίζονται στο άρθρο 116 του δημοσιονομικού κανονισμού· λαμβάνει γνώση της απάντησης της Eurojust, σύμφωνα με την οποία αυτή έπρεπε να αντιμετωπίσει μια περίοδο προσαρμογής σε ένα νέο δημοσιονομικό και χρηματοπιστωτικό σύστημα SUMMA που βρισκόταν σε πιλοτική φάση, γεγονός που προκάλεσε καθυστερήσεις και τεχνικές δυσκολίες στη διεκπεραίωση των συναλλαγών· υπενθυμίζει ότι οι μεταφορές πιστώσεων της Eurojust βρίσκονται σε επίπεδα σημαντικά χαμηλότερα από τα όρια·
4.	εκφράζει την ικανοποίησή του για το γεγονός ότι αριθμός των υποθέσεων που διεκπεραιώνει η Eurojust αυξάνεται σταθερά (το 2022 κατά 14 %) και για το ότι οργανώθηκαν 528 συνεδριάσεις συντονισμού και 22 κέντρα συντονισμού, καθώς και για το ότι η Eurojust στήριξε 265 κοινές ομάδες έρευνας, διευκόλυνε την εκτέλεση 1 262 ευρωπαϊκών ενταλμάτων σύλληψης και κατέστησε δυνατή τη χρήση 5 415 ευρωπαϊκών εντολών έρευνας· σημειώνει ότι οι υποθέσεις που εξέτασε η Eurojust το 2022 αφορούσαν πάνω από το τριπλάσιο του αριθμού των θυμάτων σε σύγκριση με το 2021· 
5.	εκτιμά τη διακρατική συνεργασία μεταξύ των δικαστικών αρχών που διευκολύνεται από την Eurojust και τη στενή συνεργασία με όλους τους παράγοντες της αλυσίδας ποινικής δικαιοσύνης, η οποία συνέβαλε στη σύλληψη περισσότερων από 4 000 υπόπτων, στην κατάσχεση και/ή δέσμευση περιουσιακών στοιχείων εγκληματικής προέλευσης αξίας σχεδόν 3 δισ. EUR και στην κατάσχεση ναρκωτικών αξίας σχεδόν 12 δισ. EUR·
6.	σημειώνει ότι, σε ταχεία απόκριση στη ρωσική εισβολή στην Ουκρανία, η εντολή της Eurojust επεκτάθηκε ώστε να περιλαμβάνει τη διατήρηση, την ανάλυση και την αποθήκευση αποδεικτικών στοιχείων σχετικά με βασικά διεθνή εγκλήματα και τη δημιουργία δικαστικής βάσης δεδομένων για τη συλλογή και την ανάλυση βασικών αποδεικτικών στοιχείων για διεθνή εγκλήματα·
7.	εκφράζει την ικανοποίησή του για τις προσπάθειες της Eurojust να στηρίξει την ψηφιοποίηση της δικαιοσύνης και την εφαρμογή του νέου συστήματος διαχείρισης υποθέσεων της Eurojust· 
8.	εκφράζει την ικανοποίησή του για τη συνεχιζόμενη συνεργασία της Eurojust με άλλους οργανισμούς ΔΕΥ και άλλα ενδιαφερόμενα μέρη· επικροτεί την κίνηση 14 υποθέσεων με τη συμμετοχή της Ευρωπαϊκής Εισαγγελίας, και τη στενή συνεργασία με την Ευρωπαϊκή Υπηρεσία Καταπολέμησης της Απάτης (OLAF), τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ), τον Ευρωπαίο Επόπτη Προστασίας Δεδομένων (ΕΕΠΔ) και τον Οργανισμό της Ευρωπαϊκής Ένωσης για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (eu-LISA), και εκφράζει την ικανοποίησή του για το γεγονός ότι η Eurojust συνέχισε να συνεργάζεται με το Ευρωπαϊκό Δικαστικό Δίκτυο (ΕΔΔ), με τον αριθμό των υποθέσεων που παραπέμφθηκαν στο ΕΔΔ να ανέρχεται σε 44 το 2021· εκφράζει επίσης την ικανοποίησή του για την εξάπλωση των σημείων επαφής της Eurojust σε περισσότερες από 60 χώρες·

<FootprintIntro>Στο συντάκτη της γνωμοδότησης κατατέθηκαν εισηγήσεις από τις ακόλουθες οντότητες ή τα ακόλουθα πρόσωπα κατά την εκπόνηση της γνωμοδότησης:</FootprintIntro>

	Οργανισμός της Ευρωπαϊκής Ένωσης για τη Συνεργασία στον Τομέα της Ποινικής Δικαιοσύνης (Eurojust)



Ο ανωτέρω κατάλογος συντάσσεται υπό την αποκλειστική ευθύνη του συντάκτη της γνωμοδότησης.

